Voormalige Namibiese sokkerster agter tralies | Netwerk24
Denzyl Bruwer (42) het Maandag, ná 'n naweek agter tralies, in die landdroshof op Swakopmund verskyn op aanklagte van diefstal en huisbraak met die opset om te steel, berig die Namibian Sun.
Denzyl Bruwer, 'n Namibiese sokkerspeler, is in polisie-aanhouding nadat hy glo huisraad op Swakopmund gesteel het. Foto: Facebook
Borgtog is geweier en Bruwer sal in aanhouding bly tot sy volgende hofverskyning op 24 Junie.
Volgens die Informanté-webwerf word Bruwer daarvan beskuldig dat hy verlede Donderdag by twee woonstelle in die Tamariskia-buurt van Swakopmund ingebreek en verskeie huisraad gesteel het.
Die goedere se waarde word geskat op sowat R91 000.
Polisie het die meeste van die items teruggekry.
Bruwer was 'n doelwagter vir die Brave Warriors-span wat Namibië in die Afrika-nasiesbeker in 2011 in Burkina Faso verteenwoordig het en ook in 1998 in Afrika se Konfederasiebeker-sokkertoernooi.
Hy het ook vir verskeie plaaslike Suid-Afrikaanse spanne soos Young Ones, Wits University (nou bekend as Bidvest Wits FC) en Ajax Cape Town uitgedraf.